
                                                  AVIZ

asupra  proiectului de Lege  privind   transformarea cazarmilor  dezafectate ale Ministerului Apărării în cămine studenţeşti
               În conformitate cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege   privind transformarea cazărmilor dezafectate ale Ministerului Apărării în cămine studenţeşti, trimis cu adresa nr.PL-x 480 din 18 iunie 2007 şi înregistrat cu nr. 31/750 din 18 iunie 2007. 
              Senatul, în calitate de primă Cameră sesizată, a adoptat propunerea legislativă, în şedinţa din 13 iunie 2007.
    În conformitate cu dispoziţiile art.75 din Constituţia României, republicată şi ale art.92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră decizională. 

               Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege  menţionat mai sus, în şedinţa din  2 iulie 2007.


     Membrii comisiei au examinat propunerea legislativă supus avizării, expunerea de motive,  punctul de vedere al Guvernului, transmis cu adresa nr.885 din 20.04.2007, prin care nu susţine adoptarea acestei iniţiative legislative şi avizul favorabil al Consiliului Legislativ nr.408 din 27.03.2007. 
                 Cu acest prilej membrii Comisiei au constatat că iniţiatorii propunerii legislative au mai elaborat o iniţiativă legislativă prin care se propunea transformarea cazărmilor dezafectate ale Ministerului Apărării în locuinţe sociale (Pl-x. 483/2007). Se remarcă, astfel că, prin cele două iniţiative legislative se propun, cu privire la cazărmile şi utilităţile dezafectate ale Ministerului Apărării, două soluţii care se exclud reciproc. 
                 Potrivit prevederilor Legii nr.346/2006 privind organizarea şi funcţionarea Ministerului Apărării, acesta administrează bunurile din domeniul public sau privat al statului, aflate în patrimonial său, putând să le concesioneze, să le închirieze ori să le valorifice, în funcţie de regimul lor juridic. În acest sens, la nivelul instituţiilor militare  au demarat operaţiunile necesare valorificării unor imobile disponibile, precum şi cele pentru transformarea altora în locuinţe de intervenţie şi cămine de unitate, destinate, în special, tinerelor cadre militare şi soldaţilor şi gradaţilor voluntari.     Practic, este de menţionat şi faptul că majoritatea cazărmilor disponibile se află în afara centrelor universitare sau a localităţilor care au nevoie de locuinţe sociale, locaţiile respective find situate în comune sau în extravilanul unităţilor administrativ-teritoriale, sub forma de poligoane de tragere, tancodromuri, noduri radiotehnice, etc.

                Totodată, este de menţionat şi faptul că, în conformitate cu prevederile alin.(4) al art.166 din Legea  învăţământului nr.84/1995, republicată, cu modificările  şi completările ulterioare, baza materială a instituţiilor de învăţământ superior de stat şi de cercetare ştiinţifică universitară este de drept proprietatea acestora. Ca atare, nu se justifică propunerea ca finanţarea  căminelor astfel cum sunt transformate potrivit propunerii legislative să fie asigurată de consiliile judeţene şi Consiliul general al Municipiului Bucureşti, având în vedere că din bugetele acestora se finanţează numai unităţile de învăţământ special de stat.
                 De asemenea, iniţiatori nu au  prevăzut sursele de finanţare necesare aplicării măsurilor propuse, încălcându-se astfel şi  dispoziţiile art.138 alin.(5) din Constituţia României, republicată, precum şi ale art.15 alin.(1) din Legea nr.500/2002 privind finanţele publice.   
În urma dezbaterilor Comisia, în unanimitate, a hotărât avizarea negativă a propunerii legislative .

În raport de obiectul şi conţinutul reglementării, iniţiativa legislativă face parte din categoria legilor ordinare.

